蜥蜴
作者：呂陶
朝代：宋

paragraphs: 前年詔書褒蜥蜴，爲與生民致膏澤。
聖君虔禱享嘉應，其功似共乾坤敵。
載之令甲告天下，郡縣奉承誰敢易。
大臣作詩紀盛事，更唱迭酬盈卷帙。
去冬不雪春不雨，雲在西郊尚凝密。
頓來熒惑犯太陽，曜靈無光如血色。
九重焦勞念凶旱，細札數行殊怛惻。
庶官群吏各奔走，欲以精誠干化力。
佛宮老廟皆懇叩，龍宇鵝壇競搜索。
又令中使持御香，岳瀆遍祈猶未獲。
首種不入最大事，而況三農方失職。
傳聞九路已蠲稅，應是田疇少禾麥。
吁嗟蜥蜴厚顔否，造化至幽非爾責。
青童柳枝宛如故，何事威靈減當日。
蒼生若望爾爲霖，安用廟堂賢輔弼。